Onderwyseres glo seksueel aangerand‘n Onderwyseres van Germiston in Gauteng is glo seksueel aangerand deur ‘n 16-jarige leerling, het Beeld Saterdag berig. Die skool en die beheerliggaam wou nie kommentaar lewer oor die voorval nie en het die koerant na die departement van onderwys in Gauteng verwys. Gershwin Chuenyane, woordvoerder van die departement, het die voorval, wat Maandag in die onderwyseres se klaskamer plaasgevind het, bevestig. “Die skolier is in hegtenis geneem, en in die sorg van sy ouers vrygelaat,” het Chuenyane gesê. Die leerling is ook vir sewe dae lank geskors. Volgens lt.kol. Lungelo Dlamini, woordvoerder van die polisie, het hulle verklarings afgeneem van die onderwyseres, die leerling en ander ooggetuies. Die saak is aan die Nasionale Vervolgingsgesag oorhandig wat sal bepaal of die leerling vervolg moet word. Die onderwyseres ontvang glo traumaberading. -SAPA